钦定古今图书集成/明伦汇编/官常典/第483卷 > 长孙澄
## 钦定古今图书集成/明伦汇编/官常典/第483卷 > 长孙澄

按《周书长孙绍远传》：“澄字士亮，年十岁，司徒李琰之
见而奇之，遂以女妻焉。十四，从征讨，有策谋，勇冠诸
将。及长，容貌魁岸，风仪温雅。魏孝武初，除征东将军、
渭州刺史。魏文帝尝与太祖及群公宴，从容言曰：‘《孝
经》一卷，人行之本，诸公宜各引要言’。澄应声曰：‘夙夜
匪懈，以事一人’。座中有人次曰：‘匡救其恶’。既而出阁。”
太祖深叹澄之合机，而谴其次答者。后从太祖援玉
壁，又从战邙山，进位骠骑大将军、开府。孝闵践阼，拜
大将军，封义门公，为玉壁总管，卒。自丧初至及葬，世
宗三临之。典祀中大夫宇文容谏曰：“君临臣丧，自有
节制，今乘舆屡降，恐乖礼典。”世宗不从。澄操履清约，
家无馀财。太祖尝谓曰：“我于公间，志无所惜。公有所
须，宜即具道。”澄曰：“澄自顶至足，皆是明公恩造。即如
今者，实无所须。”雅对宾客，接引忘疲。虽不饮酒，而好
观人酣兴。尝恐座客请归，每敕中厨别进异馔，留之
止。